Jaroslav Ivor

Gen. prof. JUDr. Jaroslav Ivor, DrSc. (* 12. október 1952, Čadca) je slovenský právnik, vysokoškolský pedagóg a bývalý generálny riaditeľ Sekcie vyšetrovania a kriminalisticko-expertíznych činností Policajného zboru. Do roku 2016 pôsobil ako dekan na Fakulte práva Paneurópskej vysokej školy.

 Životopis 
Narodil sa v Čadci, kde aj absolvoval základné a stredoškolské vzdelanie. V rokoch 1971 až 1976 študoval na Právnickej fakulte Univerzity Komenského v Bratislave. V roku 1977 absolvoval úspešne rigoróznu skúšku a získal titul doktor práv (JUDr.). V roku 1977 začal pracovať ako policajný vyšetrovateľ. Počas svojho pôsobenia v rámci polície pôsobil postupne na rôznych pozíciách. Na konci 80. rokov 20. storočia sa stal riaditeľom Úradu vyšetrovania. V roku 1988 získal titul kandidát vied (CSc.). Od roku 1989 pôsobil externe na katedre trestného práva a kriminalistiky Právnickej fakulty Univerzity Komenského. V roku 1994 ho prezident Michal Kováč povýšil do hodnosti generála. Od roku 1995 pôsobil ako vedúci katedry trestného práva na Akadémii Policajného zboru v Bratislave. V tomto období habilitoval na docenta v odbore trestné právo. Na pozícii vedúceho katedry zotrval až do roku 1998 (na policajnej akadémii však pôsobil až do roku 2007). V roku 1998 sa stal generálnym riaditeľom Sekcie vyšetrovania a kriminalisticko-expertíznych činností.

V roku 2001 ho z tejto funkcie bez udania dôvodu odvolal minister vnútra Ivan Šimko. V roku 2004 bol v rámci svojho pôsobenia na Akadémii Policajného zboru v Bratislave vymenovaný prezidentom Rudolfom Schusterom za profesora. Následne v rovnakom roku začal pôsobiť na Paneurópskej vysokej škole (vtedy pod názvom Bratislavská vysoká škola práva), kde bol zároveň garantom štúdia. 1. mája 2007 sa stal dekanom Fakulty práva Paneurópskej vysokej školy. V roku 2011 získal titul doktor vied (DrSc.).

Na začiatku školského roka 2016/17 skončil vo funkcii dekana Fakulty práva Paneurópskej vysokej školy.

 Publikačná činnosť 
 J. Ivor a kol. Trestné právo hmotné v otázkach a odpovediach, Iura Edition, 2009, ISBN 9788080782917
 J. Ivor a kol. Trestné právo hmotné (1. a 2. zväzok), Iura Edition, 2010, ISBN 9788080783082
 J. Ivor a kol. Trestné právo procesné, Iura Edition, 2010, ISBN 9788080783099
 J. Ivor a kol. Od zločinu k trestu, Eurokódex, 2012, ISBN 978-80-89447-76-3
 J. Ivor a kol. Trestné právo Európskej únie, Eurokódex, 2013, ISBN 9788081550171
 J. Ivor Trestné právo, kriminalistika, bezpeč. vedy a forenzné disciplíny v kontexte kontroly kriminality, Aleš Čeněk, 2013, ISBN 978-80-7380-440-4
 J. Ivor a kol. Repetitórium rekodifikovaného trestného práva, Wolters Kluwer, 2015, ISBN 978-80-8168-163-9
 J. Ivor Spoločnosť proti terorizmu, Aleš Čeněk, 2015, ISBN 978-80-7380-546-3
 J. Ivor a kol. Trestné právo hmotné I. Všeobecná časť', Wolters Kluwer, 2016, ISBN 978-80-8168-509-5
 J. Ivor a kol. Trestné právo hmotné II. Osobitná časť, Wolters Kluwer, 2017, ISBN 978-80-8168-585-9
 J. Ivor a kol. Trestné právo procesné I, Wolters Kluwer, 2017, ISBN 978-80-8168-593-4
 J. Ivor a kol. Trestné právo procesné II, Wolters Kluwer, 2017, ISBN 978-80-8168-618-4
 J. Ivor a kol. Repetitórium trestného práva'', Wolters Kluwer, 2016, ISBN 978-80-8168-356-5

 Referencie 

 Zdroje 
 Profil Jaroslava Ivora na oficiálnej stránke PEVŠ
 Životopis Jaroslava Ivora

Kategória:Slovenskí právnici
Kategória:Slovenskí policajní generáli
Kategória:Slovenskí policajti
Kategória:Absolventi Právnickej fakulty Univerzity Komenského v Bratislave
Kategória:Vyučujúci na Akadémii Policajného zboru v Bratislave
Kategória:Vyučujúci na Právnickej fakulte Paneurópskej vysokej školy
Kategória:Dekani Právnickej fakulty Paneurópskej vysokej školy
Kategória:Osobnosti z Čadce
Kategória:Slovenskí univerzitní profesori